তথ্যবিবরণী নম্বর : ৫০৬০

**‘সম্ভব না’ কে ‘সম্ভাবনায়’ রূপান্তর করেছেন বঙ্গবন্ধু ও তাঁর কন্যা**

**---আইসিটি প্রতিমন্ত্রী**

ঢাকা, ১০ পৌষ (২৫ ডিসেম্বর)

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, বাংলাদেশের স্বাধীনতা অর্জনের মধ্য দিয়ে বঙ্গবন্ধু শেখ মুজিবুর রহমান এবং ডিজিটাল বাংলাদেশ বিনির্মাণে তাঁর কন্যা প্রধানমন্ত্রী শেখ হাসিনা ‘সম্ভব না’ কে ‘সম্ভাবনায়’ রূপান্তর করেছেন। আর সেই পথ অনুসরণ করেই তরুণদের সঙ্গে নিয়ে দেশ ও রাষ্ট্র বিরোধী সাইবার যুদ্ধ জয়ের আশাবাদ ব্যক্ত করেন তিনি।

প্রতিমন্ত্রী আজ বঙ্গবন্ধু শেখ মুজিবুর রহমানের জন্মশতবার্ষিকী উপলক্ষে অনলাইনে অনুষ্ঠিত সুশিক্ষায় স্বপ্নবুননের প্ল্যাটফর্ম ড্রিম ডিভাইজার আয়োজিত ‘১০০ পর্বের অনলাইন কুইজ’ প্রতিযোগিতার সমাপনী অনুষ্ঠানে ডিজিটাল প্ল্যাটফর্মে যুক্ত হয়ে প্রধান অতিথির বক্তৃতায় এসব কথা বলেন।

প্রতিমন্ত্রী তরুণদেরকে আইসিটি বিভাগের উদ্যোগে যে স্কুল অভ্‌ ফিউচার প্রতিষ্ঠা করা হচ্ছে তাতে বিভিন্ন মেয়াদে প্রশিক্ষণ নিয়ে প্রত্যন্ত অঞ্চলে থেকেই আউটসোর্সিং করে লক্ষাধিক টাকা আয়ে নিজেদের নিয়োজিত করার আহ্বান জানান।

এ সময় ড্রিম ডিভাইজারের প্রতিষ্ঠাতা গোলাম রাব্বীর সভাপতিত্বে অনুষ্ঠানে সংগঠনের সহ-প্রতিষ্ঠাতা সাকিবুল হাসান সাকিব, শাহীদ শাওনসহ দেশের বিভিন্ন অঞ্চল থেকে সংগঠনটির সদস্যরা সংযুক্ত ছিলেন।

#

শহিদুল/সাহেলা/মোশারফ/আব্বাস/২০২০/১৯১০ ঘণ্টা

তথ্যবিবরণী নম্বর : ৫০৫৯

**ভারতের গৌহাটিতে বিজিবি-বিএসএফ মহাপরিচালক পর্যায়ের ৫১তম সীমান্ত সম্মেলন অনুষ্ঠিত**

ঢাকা, ১০ পৌষ (২৫ ডিসেম্বর) :

আজ বিজিবি মহাপরিচালক মেজর জেনারেল মোঃ সাফিনুল ইসলাম, বিজিবিএম (বার), এনডিসি, পিএসসি এর নেতৃত্বে প্রধানমন্ত্রীর কার্যালয়, স্বরাষ্ট্র মন্ত্রণালয়, পররাষ্ট্র মন্ত্রণালয়ের প্রতিনিধিসহ ১১ সদস্যের প্রতিনিধিদল ভারতের গৌহাটিতে অনুষ্ঠিত বিজিবি-বিএসএফ মহাপরিচালক পর্যায়ের ৫১তম সীমান্ত সম্মেলন (২২-২৬ ডিসেম্বর ২০২০)-এ অংশগ্রহণ করেন। উক্ত সম্মেলনে বিএসএফ মহাপরিচালক রাকেশ আস্থানা, আইপিএস এর নেতৃত্বে ভারতের স্বরাষ্ট্র ও পররাষ্ট্র মন্ত্রণালয়ের প্রতিনিধিসহ ১২ সদস্যের প্রতিনিধিদল অংশগ্রহণ করেন।

সীমান্তে মানবাধিকার রক্ষা ও সহিংসতা রোধে যৌথ প্রচেষ্টার প্রয়োজনীয়তার কথা উল্লেখ করে সীমান্ত হত্যা শূন্যের কোটায় নামিয়ে আনার লক্ষ্যে অধিক কার্যকরী উদ্যোগ হিসেবে সীমান্তের স্পর্শকাতর এলাকাসমূহে রাত্রিকালীন যৌথ টহল পরিচালনার ব্যাপারে উভয় পক্ষ সম্মত হয়। এছাড়াও ঝুঁকিপূর্ণ সীমান্তবর্তী এলাকায় জনসচেতনতামূলক কর্মসূচি আরো বেগবান করা, যথার্থ আর্থ-সামাজিক উন্নয়নমূলক কর্মসূচি গ্রহণসহ সীমান্তে অতিরিক্ত সতর্কতামূলক ব্যবস্থা গ্রহণে উভয় পক্ষ সম্মত হয়।

বিজিবি মহাপরিচালক সমন্বিত সীমান্ত ব্যবস্থাপনা পরিকল্পনা (সিবিএমপি) এর ওপর গুরুত্বারোপ করে বিভিন্ন ধরনের আন্তঃসীমান্ত অপরাধ যেমন- মাদক ও নেশাজাতীয় দ্রব্য বিশেষ করে ইয়াবা পাচার, আগ্নেয়াস্ত্র চোরাচালান, গবাদি পশু, জালমূদ্রা, স্বর্ণ প্রভৃতি চোরাচালানের ব্যাপারে উদ্যোগ প্রকাশ করেন এবং এ সকল অপরাধ দমনের জন্য বিএসএফ এর সহযোগিতা কামনা করেন।

উভয় পক্ষ বিদ্যমান পারস্পরিক বন্ধুত্বপূর্ণ সম্পর্ক অটুট ও আস্থা বৃদ্ধির জন্য বিভিন্ন পদক্ষেপ গ্রহণে সম্মত হয়েছে। উভয় পক্ষই পূর্বে অবগত করা ছাড়া সীমান্তের ১৫০ গজের মধ্যে কোনো ধরনের উন্নয়নমূলক কাজ না করার বিষয়ে পারস্পরিক সম্মতি জ্ঞাপন করেছেন। উভয় পক্ষই বন্ধ থাকা অন্যান্য উন্নয়নমূলক কাজগুলো যত দ্রুত সম্ভব সমাধানের ব্যাপারে সম্মত হয়েছে।

বিজিবি ও বিএসএফ উভয় মহাপরিচালক সম্মেলনের অর্জন নিয়ে সন্তুষ্টি প্রকাশ করেছেন। উভয় পক্ষ মহাপরিচালক পর্যায়ের পরবর্তী সীমান্ত সম্মেলন আগামী এপ্রিল ২০২১-এর দ্বিতীয় সপ্তাহের মধ্যে বাংলাদেশের ঢাকায় অনুষ্ঠানের ব্যাপারে একমত পোষণ করেছেন।

#

শরিফুল/সাহেলা/মোশারফ/সেলিম/২০২০/১৮০০ ঘণ্টা

তথ্যবিবরণী নম্বর : ৫০৫৮

**পানি সম্পদ প্রতিমন্ত্রীর বোনের ইন্তেকাল**

ঢাকা, ১০ পৌষ (২৫ ডিসেম্বর) :

পানি সম্পদ প্রতিমন্ত্রী জাহিদ ফারুকের বোন এবং পুলিশের সাবেক ডিআইজি মুক্তিযোদ্ধা   
মোঃ আনোয়ার হোসেনের সহধর্মিণী জেসমিন আনোয়ার আর নেই। গতকাল রাত ৮ ঘটিকায় বার্ধক্যজনিত কারণে নিজ বাসায় ইন্তেকাল করেন। ইন্না লিল্লাহি ওয়া ইন্না ইলাইহি রাজিউন।

আজ বাদ জুমা মরহুমার জানাজা শেষে বনানী কবরস্থানে দাফন করা হয়। মৃত্যুকালে স্বামী, দুই পুত্র ও এক কন্যা এবং অসংখ্য গুণগ্রাহী রেখে গেছেন। জানাজায় পানি সম্পদ উপমন্ত্রী এ কে এম এনামুল হক শামীম অংশগ্রহণ করেন।

#

আসিফ/সাহেলা/মোশারফ/আব্বাস/২০২০/১৭৩৩ ঘণ্টা

তথ্যবিবরণী নম্বর : ৫০৫৭

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১০ পৌষ (২৫ ডিসেম্বর) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৩ হাজার ৬৯৫ জনের নমুনা পরীক্ষা করে ১ হাজার ১৬৩ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৭ হাজার ২৬৫ জন।

গত ২৪ ঘণ্টায় ২০ জন-সহ এ পর্যন্ত ৭ হাজার ৩৯৮ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৪৮ হাজার ৮০৩ জন।

#

দলিল/সাহেলা/মোশারফ/আব্বাস/২০২০/১৭২০ ঘণ্টা

তথ্যবিবরণী নম্বর : ৫০৫৬

**আ খ ম জাহাঙ্গীর হোসাইনের মৃত্যুতে মুক্তিযুদ্ধ বিষয়ক মন্ত্রী, পরিবেশ মন্ত্রী ও এলজিআরডি প্রতিমন্ত্রীর শোক**

ঢাকা, ১০ পৌষ (২৫ ডিসেম্বর) :

সাবেক পাট ও বস্ত্র প্রতিমন্ত্রী ও সংসদ সদস্য আ খ ম জাহাঙ্গীর হোসাইনের মৃত্যুতে গভীর শোক ও দুঃখ প্রকাশ করেছেন মুক্তিযুদ্ধ বিষয়ক মন্ত্রী আ ক ম মোজাম্মেল হক, পরিবেশ, বন ও জলবায়ু পরিবর্তন বিষয়ক মন্ত্রী মোঃ শাহাব উদ্দিন এবং স্থানীয় সরকার, পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য।

পৃথক শোকবার্তায় তাঁরা মরহুমের রুহের মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

মারুফ/কামাল/রেজ্জাকুল/শামীম/২০২০/১১৫৩ ঘণ্টা

তথ্যবিবরণী নম্বর : ৫০৫৫

**সাবেক প্রতিমন্ত্রী আ খ ম জাহাঙ্গীর হোসাইনের মৃত্যুতে তথ্য প্রতিমন্ত্রীর শোক**

ঢাকা, ১০ পৌষ (২৫ ডিসেম্বর) :

সাবেক পাট ও বস্ত্র প্রতিমন্ত্রী ও সংসদ সদস্য আ খ ম জাহাঙ্গীর হোসাইনের মৃত্যুতে গভীর শোক ও দুঃখ প্রকাশ করেছেন তথ্য প্রতিমন্ত্রী ডা. মুরাদ হাসান।

এক শোকবার্তায় তথ্য প্রতিমন্ত্রী বলেন, আওয়ামী লীগের দুঃসময়ের আন্দোলন-সংগ্রামে ও বঙ্গবন্ধুর আদর্শ প্রতিষ্ঠায় তার অবদান স্মরণীয় হয়ে থাকবে।

ডা. মুরাদ মরহুমের রুহের মাগফিরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

#

তুহিন/কামাল/রেজ্জাকুল/খোরশেদ/২০২০/১০১৫ ঘণ্টা

তথ্যবিবরণী নম্বর : ৫০৫৪

‘বঙ্গবন্ধু শেখ মুজিব কুইজ’

**গতকালের বিজয়ীদের তালিকা**

ঢাকা, ১০ পৌষ (২৫ ডিসেম্বর) :

জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষ্যে আয়োজিত অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার গতকালের কুইজে স্মার্টফোন বিজয়ী পাঁচ জন হলেন : সুকান্ত কুমার হালদার, তানভীর হাসান, আশিকুর রহমান, সুফালা ইসলাম ও মোহাম্মদ সেলিম হোসেন।

গতকালের কুইজে ৮৭ হাজার ৮৮৪ জন প্রতিযোগী অংশগ্রহণ করেন।

স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/কামাল/শামীম/২০২০/৯৫০ ঘণ্টা